SAS-ligaens nordjyske dukse er på jagt efter en ny træner til sommer, hvor Erik Hamrén tager til norske Rosenborg. Afløseremnerne fra den hjemlige liga har været Troels Bech fra OB og FC Nordsjællands Morten Wieghorst. Sidstnævnte synes dog langt fra trænersædet i AaB. Den tidligere landsholdsspiller har kontrakt med nordsjællænderne til 2011, og der bliver han. I hvert fald, hvis man spørger klubbens ejer. - Vi har givet hinanden hånd på, at Morten bliver i klubben, og han er, som jeg også gerne vil opfattes, en mand, der holder sit ord. Jeg er helt sikker på, at Morten Wieghorst også er træner i FC Nordsjælland i næste sæson, siger Allan K. Pedersen til dagbladet B.T. Allan K. Pedersen erkender dog, at alle er til salg for penge, men med det gode økonomiske resultat, som FC Nordsjælland præsenterede i mandags, skal der tilsyneladende en stor pose penge for at lokke succestræneren væk fra Farum-klubben.
FC Nordsjælland holder på deres succestræner